Príloha 3
- Návrh -
DLHODOBÝ ZÁMER
ŠTÁTNEJ VEDNEJ A TECHNICKEJ POLITIKY DO ROKU 2015

Návrh vecných priorít výskumu a vývoja

1. Zdôvodnenie potreby vecných priorít výskumu a vývoja 
 
Potreba identifikovať vecné priority výskumu a vývoja do roku 2015 vyplýva z nasledujúcich skutočností.

Do „návrhu Dlhodobého zámeru štátnej vednej a technickej politiky do roku 2015“ je potrebné zapracovať vecné priority výskumu a vývoja a témy štátnych programov výskumu a vývoja. 

Dlhodobý zámer štátnej vednej a technickej politiky do roku 2015 je dokument na obdobie päť až desať rokov (stanovené v § 5, odseky 1 a 2 zákona č. 172/2005 Z. z. o organizácii štátnej podpory výskumu a vývoja), ktorého úlohou je okrem základných zámerov a cieľov v oblasti výskumu a vývoja stanoviť aj:
-	témy štátnych programov výskumu a vývoja,
-	témy štátnych programov rozvoja infraštruktúry výskumu a vývoja.

V návrhu dlhodobého zámeru prerokovaného v Rade vlády Slovenskej republiky pre vedu a techniku bol zapracovaný návrh uvedených tém. Témy štátnych programov výskumu a vývoja je však v súčasnosti potrebné pred predložením dlhodobého zámeru na prerokovanie vo vláde SR ešte užšie špecifikovať. 

Okrem potreby mať stanovené témy štátnych programov v dlhodobom zámere je pre Slovensko potrebné stanoviť aj vecné priority výskumu a vývoja pre poskytovanie prostriedkov zo štrukturálnych fondov, hlavne z operačného programu „Výskum a vývoj“, ktorého riadiacim orgánom je Ministerstvo školstva SR. Táto požiadavka odznela na neoficiálnych ako aj na oficiálnych rokovaniach zo strany zástupcov Generálneho direktoriátu Európskej komisie pre regionálnu politiku k spomínanému operačnému programu a rezonuje aj v súčasnosti. Definitívne schválenie operačného programu „Výskum a vývoj“ je podmienené existenciou vecných priorít výskumu a vývoja. Predstava Generálneho direktoriátu EK pre regionálnu politiku je poskytovať prostriedky z operačného programu „Výskum a vývoj“ na
-	modernizáciu technickej infraštruktúry,
-	sieťovanie centier excelentnosti,
-	transfer poznatkov do praxe
len v istých vytipovaných prioritných vecných oblastiach, ktoré budú mať reálne prínosy pre rozvoj regiónov Slovenska a nie celoplošne  vo všetkých vecných oblastiach výskumu a vývoja - odboroch vedy a techniky.  

V ostatnom období veľmi diskutovanou témou je aj spôsob poskytovania prostriedkov štátneho rozpočtu prostredníctvom Agentúry na podporu výskumu a vývoja. Diskutuje sa, či tieto prostriedky budú poskytované len na základe predstavy výskumníkov, čo by malo byť skúmané, alebo agentúra má poskytovať podporu aj na cielene smerovaný výskumu a vývoj. Skúsenosti získané zo zahraničia, poukazujú na to, že finančná podpora poskytovaná agentúrami takého typu môže byť oboch druhov a to nielen prostredníctvom tzv. všeobecných výziev, v ktorých sa výskumníci uchádzajú o podporu na nimi navrhnuté výskumné témy, ale aj na tzv. orientovaný výskum, ktorý by bol cielene zameraný na oblasti, v ktorých na jednej strane máme na Slovensku sústredné výskumné kapacity a na strane druhej by sledovali záujmy spoločenského alebo hospodárskeho rozvoja krajiny. Práve úsilie poskytovať podporu z agentúry aj na orientovaný výskum, si vyžaduje stanoviť vecné priority výskumu  vývoja pre agentúru. 

Proces identifikovania vecných priorít výskumu a vývoja si vyžaduje nielen zvažovanie takých faktorov ako sú disponibilné výskumné kapacity a absorbčná schopnosť spoločnosti a hospodárstva krajiny využívať výsledky výskumu a vývoja pre rozvoj, ale vyžaduje aj značné úsilie dosiahnuť konsenzus v procese ich stanovovania. 

V procese identifikácie vecných priorít výskumu a vývoja v mnohých členských krajinách EÚ v ostatných rokoch vidíme tendenciu preberať priority rámcových programov EÚ pre výskum, technický rozvoj a demonštrácie za národné priority výskumu a vývoja. 
Je preto dôležité rozhodnúť sa., ktorým smerom pôjdeme, či identifikujeme priority 7. rámcového programu pre výskum, technický rozvoj a demonštrácie ako naše národné priority výskumu a vývoja, alebo budeme vychádzať v potrieb rozvoja spoločnosti a hospodárstva Slovenskej republiky a  v súlade s tým stanovíme národné priority výskumu a vývoja.

2. Východiská pre stanovenie vecných priorít výskumu a vývoja 
	Základnými východiskami pre identifikovanie vecných priorít výskumu a vývoja boli:
-	7. rámcový program EÚ pre výskum, technický rozvoj a demonštrácie, osobitne špecifický program „Spolupráca“,
-	„Prognóza rozvoja a využívania vedy a techniky do roku 2015“,
-	materiál Inštitútu pre technologické výhľadové štúdie (IPTS v Sevile), spracovaný jeho pracovníkom p.Dimitrisom Kyriakou, Identifying strong science – strong industry links and public private  partnerships to foster them, The case of Slovakia,
-	návrh priorít spracovaný prof. Šikulom, Ekonomický ústav SAV na základe požiadavky Rady vlády SR pre vedu a techniku,
-	návrh priorít predložený prezidentom Slovenskej rektorskej konferencie,
-	návrh priorít predložený rektorom Univerzity Komenského v Bratislave,
-	návrh priorít predložený predsedom Rady vysokých škôl,
-	návrh priorít predložený prezidentom Zväzu priemyselných výskumných a vývojových organizácií,
-	návrh priorít predložený prof. Ing. Jurajom Sinayom, DrSc.,
-	návrh priorít predložený zástupcom Neinvestičného fondu pre vynálezy a technický rozvoj.